ཟླ་བ་གཅིག་ཙམ་སོང་བའི་ཉིན་གཅིག་མན་གྷམ་མ་ཡོང་ནས་ནམ་རྒྱུན་བཞིན་ང་ཚོར་ཞོ་དགོས་མིན་སྐད་འབོད་བྱས་ཏེ་འདྲི་ཡི་འདུག།དེ་དུས་ང་ཁྱིམ་གྱི་སྦུག་ཏུ་ཡོད།ངའི་བུ་ཆུང་ཆུང་གིས།ལགས་འོང༌།ང་ཚོར་ཞོ་དགོས་ཞེས་ཟེར་ཞོར་ལག་པ་བརྐྱངས་ཏེ།ཞོ་སྟེར་དང་ཟེར་བས།མན་གྷམ་མ་མར་བསྡད་དེ་ཞོ་གར་མ་སྤུས་ལེགས་ཤིག་བཏོན་ནས་བུ་ཆུང་གི་ལག་པའི་ནང་ལ་བླུགས་ཏེ།ཨ་མ་ལགས་ལ་མགྱོགས་པོར་ཕེབས་ཞུས་དང༌།ང་འགྲོ་དགོས་ཡོད༌ཅེས་ཟེར།སྐབས་དེར་ང་ཕྱི་ལ་ཐོན་པས།མན་གྷམ་མས།ཨམ་མའི་ཡ།ཁྱེད་ལ་ཕྲུ་གུ་གསེར་འདྲ་བ་ཞིག་འདུག།ཁྱེད་རང་ཡག་པའི་ཐོག་ལ་ཁྱེད་རང་གི་ཕྲུ་གུ་འདི་ཡག་ཐོག་ཡག་བརྩེགས་རེད།ཡིན་ནའང༌།ཨམ་མའི་ཡ།འདི་དག་ལ་བེད་སྤྱོད་ག་རེ་ཡོད་རེད།མཐའ་མ་ཁོ་འཚར་ལོངས་བྱུང་དུས།བུད་མེད་ཅིག་ཁེར་བུར་ཡོང་ནས་ཁོའི་བདག་པོ་བྱེད་ཀྱི་རེད།ཨ་མ།ཨ་མ་ཞེས་སྙན་ཞིང་འཇེབས་པར་བརྗོད་མུས་ཀྱི་བུ་འདིས།དུས་དེར་ཨ་མ་འཆི་གསོན་གང་བྱུང་ལའང་བལྟ་ཡི་མ་རེད་ཅེས་ཟེར།